তার কৌতুকভরা মিষ্টি হাসিতে উদ্ভাসিত মুখের দিকে সলজ্জ কৃতজ্ঞতা জানিয়ে বইটি গ্রহণ করে মুখ ফুটে শুধু বলতে পেরেছিলাম: মুচাচ্ গ্রাসিয়াস্ (অনেক ধন্যবাদ)। তিনি আমাকে থামিয়ে দিয়ে বললেন, এস্পেরাতে, আই মাস (দাড়াও, আরও আছে)। পাশে রাখা তার ব্যাগ হাতড়ে আরও একটি বই বের করলেন তিনি। এটি বোর্হেসের El Congreso নামক দীর্ঘ গল্পটির একটি সীমিত সংস্করণের বিশেষ কপি। এই সংস্করণটির বিশেষত্ব হচ্ছে ১৯৭১ সালের ১৭ মার্চে এর তিন হাজার কপি প্রকাশিত হয়েছিল। সঙ্গে আরও তিন শ’ কপি মুদ্রিত হয়েছিল একেবারেই বাণিজ্যিক উদ্দেশ্যের বাইরে, যার প্রত্যেকটি ছিল ‘Borges 71’ লেখা একটি লাল রংয়ের ফিতার মতো কাগজে মোড়ানো। সেই একাত্তর সালের পর এটার কোনো দ্বিতীয় মুদ্রণ হয়নি এবং হবেও না।